Les obres d'humanització del carrer Jesuïtes de Gandia finalitzaran durant la primera quinzena de novembre
11 octubre 2024

## Les obres d'humanització del carrer Jesuïtes de Gandia finalitzaran durant la primera quinzena de novembre11 octubre 2024Última actualització: 11 octubre 2024

![](../gestion/img/0b5de7cbafe14f9eb27503a30a096aa53daa91443c0e3627fad31698e2c8d841.jpg)  
  

Les obres d'humanització del carrer de Jesuïtes estaran finalitzades durant la primera quinzena de novembre. Així ho ha anunciat l'alcalde de Gandia, **José Manuel Prieto**, durant la visita que ha fet per comprovar l'estat dels treballs. Prieto ha estat acompanyat de la coordinadora general d'urbanisme, **Maite Alonso**; la presidenta de la Junta de Districte del Centre Històric, **Lydia Morant**; tècnics de l'àrea d'Urbanisme, i representants de l'empresa que està executant els treballs.  
  
La intervenció forma part de la primera fase del projecte de regeneració urbana de l'entorn de l'Ajuntament, s'emmarca dins del Pla d'Humanització de Places i Carrers, i contempla la intervenció als carrers dels Jesuïtes, Carmelites, Arcs i la plaça de la Vila.  
  
La primera autoritat ha destacat que amb aquestes obres es finalitza el procés de regeneració urbana de tot el Centre Històric. "_Una vegada acabades les dues fases, culminarem la regeneració urbana del Centre Històric_", ha delcarat.  
  
L'actuació compta amb un pressupost d'1,6 milions d'euros i garantirà la convivència de vehicles i vianants, millorant la qualitat de vida dels veïns, dels turistes que visiten el Convent de Santa Clara, el MAGa, el Palau Ducal, l'Ajuntament, i dels escolars que acudeixen als centres educatius que hi ha a la zona, alhora que es generen noves oportunitats per al comerç i l'hostaleria.  
  
Tal com ha explicat Prieto, s'han utilitzat materials naturals com el granit i la pedra calcària i es contempla la creació de grans zones d'estada amb presència de vegetació i mobiliari urbà. Pel que fa a les fases de la intervenció, la primera té com a àmbit d'actuació el carrer Jesuïtes i compta amb un pressupost d'adjudicació de més de 411.000 euros. D'aquests, 243.000 euros procedeixen d’una subvenció del Pla de Recuperació, Transformació i Resiliència del Ministeri d'Indústria, Comerç i Turisme.  
Pel que fa a la segona fase, ja s'està actuant als carrers Carmelites i dels Arcs i està previst que posteriorment intervinga a la plaça de la Vila, amb un pressupost d'adjudicació d'1'2 milions d'euros, dels quals 500.000 euros procedeixen d’una ajuda del Pla Conviure 2021 de la Generalitat Valenciana. La finalització d'aquesta segona fase es preveu l'abril del 2025.  
  
Un altre aspecte de la intervenció que ha destacat l'alcalde són els treballs que es fan sota la superfície com ara la renovació dels conductes d'aigua potable o la millora del sanejament. A més, s'estan instal·lant conduccions subterrànies per donar cabuda a les infraestructures elèctriques i de telecomunicacions permetent el soterrament del cablejat aeri que es troba a la zona. "_Teníem problemes en aquest àmbit des de fa temps i, una vegada finalitzades les obres, haurem aconseguit solucionar-los alhora que haurem preparat les canalitzacions per a futures instal·lacions_".  
  
Paral·lelament, es contempla la plantació de 35 arbres i la instal·lació de 18 jardineres per ajudar a combatre els efectes del canvi climàtic.  
  
Per acabar, l'alcalde ha remarcat que aquesta actuació permet adaptar l'espai públic a la normativa d'accessibilitat, ja que tot el ferm quedarà al mateix nivell. D'aquesta manera, els vials seran completament accessibles per a persones amb mobilitat reduïda. A més a més, està prevista la col·locació de 18 noves columnes d'enllumenat. "_Millorem la confortabilitat, valoritzem l'entorn, el regenerem i, el més important, treballem perquè els veïns, visitants, comerç i hostaleria, guanyen_", ha finalitzat Prieto.